Bok en Hanna opgewonde oor nog 'n dogtertjie | Netwerk24
Deur Ischke van Eeden 05 Mei 2021 18:31
Hanna Grobler het hierdie foto Dinsdagaand op Instagram geplaas toe sy die blye tyding bekend gemaak het dat sy met nog 'n dogtertjie swanger is. Foto: Instagram/Hanna Grobler
Die egpaar is reeds die trotse ouers van 'n seun en 'n dogter, Samuel (4) en Yamila (2), wat nie kan wag om hul babasussie te ontmoet nie.
"Ons is baie bly om weer ouers te word van 'n dogtertjie. Ek weet self hoe dit voel om 'n sussie te hê en ons is baie na aan mekaar, so ek is opgewonde vir my dogtertjie dat sy 'n sussie gaan hê," sê Grobler.
"Samuel is baie oulik met klein kindertjies, so hy is ook opgewonde. Hy was net 'n bietjie bekommerd, want hy sê vir my hy weet nou nie hoe hy na twee dogtertjies gaan kyk nie – hy voel baie verantwoordelik!"
Grobler is nou vier maande swanger.
Sy het die nuus Dinsdagaand op Instagram met haar aanhangers gedeel.
Bok van Blerk en Hanna Grobler op sy verjaarsdag en hul huweliksherdenking in Maart vanjaar. Foto: Instagram/Hanna Grobler
Die egpaar het nog nie op 'n naam vir die kleinding besluit nie.
"Ek kry gewoonlik eers die naam hier teen die einde van die swangerskap en ek hou daarvan dat die Here my lei met die naam wat ons kies," sê Grobler.
Haar wens vir hul ongebore baba is dat sy eendag die mens is wat sy bestem is om te wees.
"Ons almal het 'n pad wat ons moet stap en my wens sal wees dat sy haar einddoel bereik en voluit in haar roeping sal stap."
Bekendes soos Ricus Nel, Leandie du Randt en Cindy Swanepoel het die egpaar op Instagram met die swangerskap gelukgewens.